Tästä on kyse Koulun säännöllinen arkirytmi, muuttuu kesälomalla. Liika vapaa-aika voi alkaa ahdistaa nuoria.

Hyvää mielenterveyttä tukevia asioita ovat uni, ruokailu, ihmissuhteet, liikunta ja harrastukset.

MLL:n Lasten ja nuorten netin ja chatin yhteydenotossa yleisisin aihe on masentunut mieliala tai ahdistuneisuus. Puhelimessa kaivataan juttuseuraa.

PaltamoKymmenenvuotias Oona Koivukangas istuskelee takapihan puumajan sillalla ja heiluttelee jalkoja kesäisenä iltapäivänä. Hänelle kesäloma on odotettu ja iloinen asia.

– Aika hyvillä fiiliksillä odotan kesälomaa. Varmaan välillä ei keksi mitään tekemistä, hän pohtii.

Kotona vanhempien kanssa vietetty yhteinen aika on lapselle tärkeää. Niko Mannonen / Yle

Oona kertoo, että kesälomaan kuuluvat yleensä mummolassa ja serkkujen luona vierailua. Parhaana kesälomamuistona putkahtaa mieleen edellisen kesän Espanjan lomamatka.

Keväällä 15 vuotta täyttäneen Essi Koivukankaan on helpompi tehdä lomalla asioita itsenäisesti.

– Kavereiden kanssa olemista ja rippikouluviikko Kuusamossa. Menen myös ohjaamaan heppaleiriä. Siellä ohjaamme ratsastusta ja järjestämme kilpailun, hän kuvailee tulevia suunnitelmia.

Kaikille lapsille ja nuorille kesäloma ei kuitenkaan ole helpoin aika vuodesta.

– Koulupäivien rakenteet suojaavat lasta. Koulusta saa viitenä päivänä viikossa ruokaa, mitä ei välttämättä kotona kaikilla ole, kertoo Mannerheimin lastensuojeluliiton Lasten ja nuorten puhelimen, netin ja chatin suunnittelija Heidi Holappa.

Mannerheimin lastensuojeluliiton Lasten ja nuorten puhelimen, netin ja chatin suunnittelija Heidi Holappa. Lasse Hinkula / Yle

Lapset ja nuoret voivat kesälomilla vapaa-ajan lisääntymisen myötä kaivata seuraa. Tämä näkyy myös soitoissa MLL:n puhelinpalveluun. Lasten ja nuorten puhelimesta kysellään vinkkejä tekemiseen.

– Joskus lapsi tai nuori haluaa vain, että joku on hetken aikaa seurana ja juttelee niistä näistä, Holappa tietää.

MLL:n nuorten palveluissa keskustellaan pitkään ja vaikeistakin aiheista

Palveluissa keskustellaan myös vakavammista aiheista. Viime vuonna lasten ja nuorten kirjepalvelun ja chatin yhteydenottojen yleisimmät syyt olivat masentunut mieliala ja ahdistuneisuus. Vuosi sitten Lasten ja nuorten palveluissa päivystettiin koko kesä. Tänä kesänä suunta jatkuu vastaavana.

– Meille tulee paljon yhteydenottoja lapsilta ja nuorilta, jotka eivät ole koskaan puhuneet joistakin asioista. Sen vuoksi onkin tärkeää, että on olemassa tällaisia luottamuksellisia palveluita, mihin voi ottaa nimettömänä yhteyttä, Holappa luonnehtii.

Viime vuonna Lasten ja nuorten puhelin vastasi noin 21 000 yhteydenottoon. Aiempiin vuosiin verrattuna keskustelut ovat pidentyneet, mikä voi kuvastaa juttuseuran tarvetta. Yksi päivystäjä voi keskustella tarvittaessa koko vuoronsa yhden nuoren kanssa. Tärkeää on myös motivoida lasta tai nuorta ottamaan tarvittaessa yhteyttä ammattiapuun.

Lasten ja nuorten palveluissa päivystetään koko kesä. Niko Mannonen / Yle

Noin puolet puheluista ovat sisältäneet arjessa koetun yksinäisyyden tunteita. Kesäloma voi korostaa yksinäisyyden tunnetta, mutta toiset nuoret tahtovat nauttia kotona vietetyistä yksinäisistä hetkistä.

– Joskus lapsi voi haluta olla jo 7-vuotiaana hetken yksin kotona, jotta saa vähän rauhoittua. Toista jännittää jäädä vielä 10-vuotiaanakin kotiin yksin. Vanhemmalle on tärkeää olla herkkänä lapsen tarpeille ja miettiä milloin oma lapsi on valmis jäämään kotiin, Holappa kertoo.

Vanhemmat näkevät vaivaa nuorten viihtymiseen

Holapan mukaan vanhemmat pohtivat paljon lasten ja nuorten elämää ja näkevät vaivaa, jotta lapsilla kesä olisi mahdollisimman mukava. Koivukankaiden perheessä lapsilla ja vanhemmilla on paljon yhteistä aikaa lomalla ja perhe-elämä on rauhallista. Perheessä tehdään muun muassa ajeluretkiä yhdessä.

– Tarkoituksena olisi, että jokaiselle löytyisi jotain hauskaa tekemistä. Kenties jotain hupiajeluja lähellä tai lentokoneella kauemmaksi, kertoo perheen isä Arto Koivukangas.

Omakotitalossa riittää puhaa, mutta kiireettömät lomapäivät ovat tervetulleita Koivukankaan perheelle. Niko Mannonen / Yle

Lasten kasvaessa Koivukankaat ovat kokeilleet erilaisia lomareissuja. Omalla autolla ajaminen Legolandiin on ollut yksi mieleenpainuvimmista retkistä. Myös lasten ensimmäinen lentoreissu Espanjaan jätti hyvät muistot.

Heli Koivukangas tietää, että aina ei kuitenkaan tarvitse lähteä merta edemmäksi kalaan.

– Lapset toivovat mummolaan menoa monta kertaa viikossa. Meillä oli lapsenakin tapana mennä mummolaan satoja kilometrejä. Nyt lasten mummolat ovat lähellä.

Kesälomalla nuori voi jäädä ilman terveyspalveluita

Kouluterveydenhuollon tarjoamat palvelut ovat tärkeä osa mielenterveyttä tukevia palveluja, mutta palveluihin tulee tauko kesäisin. Palveluja on kuitenkin saatavilla yleisestä terveydenhuollosta.

– Lapsilla ja nuorilla, joilla on kouluvuoden aikana olemassa tukimuotoja, ovat huolissaan mitä kesällä tapahtuu. Meille tulee kesän aikana aika paljon yhteydenottoja lapsilta ja nuorilta, joille tapahtuu kesällä jotain odottamatonta, missä he tarvitsisivat aikuisen tukea, tiivistää tilannetta Heidi Holappa Mannerheimin lastensuojeluliitosta.

Holappa pitää tärkeänä, että kesälläkään kukaan ei jää ongelmien kanssa yksin.

– Jos tukea ei ole siinä lähellä, sitä voi hakea eri reittien kautta. Joskus tuki voi löytyä läheisistä aikuisista.

Jos perheen aikuisten loma on riitaisa ja täynnä ristiriitoja, se näkyy suoraan lasten ja nuorten jaksamisessa. Holapan mukaan lapsella ja nuorella saattaa kesällä olla jopa korostuneempi terveydenhuollon tuen tarve.

Tuleva koulusyksy saattaa mietityttää jo ennen loman alkua

MLL:n vuonna 2017 tekemän tutkimuksen perusteella kiusaaminen, yksinäisyys ja ryhmän ulkopuolelle jättäminen painavat nuorten mieltä kouluissa. Masennuksen tunteet ja uupumus vaikuttavat myös opiskeluun. Tunteet eivät kuitenkaan aina lopu kesäloman alkaessa ja nuorten keskusteluissa tulevaa koulusyksyä pohditaan jo ennen edellisen lukuvuoden loppumista.

Nuorten ahdistusten taustalla voivat vaikuttaa itsenäistymiseen liittyvät vaiheet, kuten kasvaminen kohti aikuisuutta, vanhempien luota lähteminen tai itsensä vertaileminen ikätovereihinsa eri asioissa.

– Lapset ja nuoret pohtivat asiaa varsinkin silloin, jos kouluun liittyy jotain muutoksia. Se saattaa jännittää jo keväällä tai kesän aikana, Heidi Holappa luonnehtii.

Niko Mannonen / Yle

Toisille nuorille koulusyksyyn liittyy enemmän käytännön suunnitteluja. Jos kesällä valvotaan myöhään ja nukutaan pidempään, unirytmin muutokseen kannattaa varata aikaa.

– Ehkä viikkoa aikaisemmin yritän unirytmiä saada paremmaksi. Ihan kivalta tuntuu ysiluokkaa odottaa, pohtii Essi Koivukangas.

Työterveyspsykologian dosentti Kirsi Ahola on aiemmin neuvonut Yle:n haastattelussa, että lomalla tehtyjä mukavia asioita voi soveltaa myös alkavassa arjessa. Aamiaisen voi nauttia parvekkeella ja uimaan voi lähteä koulu- tai työpäivän jälkeen.

Täsmennetty 1.6. klo 8:55 "Kirjepalvelun ja chatin yhteydenottojen yleisimmät syyt."